ຊາວ​ອາ​ເມຣິກັນ ​ສະ​ເຫລີ​ມ ສະຫລອງ ວັນ​ກຳມະກອນ
ວັນ​ຈັນ​ຂອງ​ອາທິດ​ທຳ​ອິດ​​ ຂອງເດືອນ​ກັນຍາ ​ໄດ້ກາຍເປັນວັນພັກ​ ຢ່າງ​ເປັນ​ທາງ​ການ ​ເມື່ອ​ປີ 1894 ຫຼັງຈາກ​ມີ​ການຊຸກຍູ້ ​ຂອງ​ສະຫະພັນ​ກຳມະບານ​ແຫ່ງ​ຊາດ.
ວັນຈັນມື້ນີ້ ຊາວອາເມຣິກັນພາກັນສະເຫລີມສະຫລອງ ວັນກຳມະກອນ ຊຶ່ງເປັນວັນພັກແຫ່ງຊາດ ເພື່ອເປັນການ ໃຫ້ກຽດແກ່ຊາວກຳມະກອນທີ່ໄດ້ປະກອບສ່ວນໃນການ ສ້າງສາປະເທດ ວັນພັກມື້ນີ້ຍັງເປັນຂີດໝາຍ ທີ່ບໍ່ເປັນທາງ ການ ຂອງການສິ້ນສຸດຂອງລະດູຮ້ອນ ຢູ່ໃນສະຫະລັດ ວັນຈັນຂອງອາທິດທຳອິດຂອງເດືອນກັນຍາ ໄດ້ກາຍມາ ເປັນວັນພັກຢ່າງເປັນທາງການເມື່ອປີ 1894 ຫຼັງຈາກມີການ ຊຸກຍູ້ຂອງສະຫະພັນກຳມະບານແຫ່ງຊາດ ຫຼາຍທົດສະວັດ ຜ່ານມາ ບັນດາເມືອງນ້ອຍໃຫຍ່ໃນທົ່ວປະເທດ ພາກັນໃຊ້ ໂອກາດນີ້ ຈັດແຫ່ຂະບວນຕ່າງໆ ເພື່ອໃຫ້ກຽດແກ່ຊາວກຳມະກອນໃນໂຮງງານ ທີ່ໄດ້ຈັດ ຕັ້ງກັນເປັນສະຫະພັນ ສະຫະພັນກຳມະບານຕ່າງໆ ໄດ້ເຫັນຈຳນວນສະມາຊິກຂອງພວກຕົນ ຕົກຕ່ຳລົງຢ່າງຕໍ່ ເນື່ອງ ໃນລະຍະ 30 ປີຜ່ານມາ ພ້ອມກັບການເຕີບໃຫຍ່ຂະຫຍາຍຕົວຂອງເທັກໂນໂລຈີ ແລະໂລກາພິວັດຂອງເສດຖະກິດໂລກ ໃນປີ 1983 20 ສ່ວນຮ້ອຍຂອງບັນດາກຳມະ ກອນສະຫະລັດ ໄດ້ເປັນສະມາຊິກສະຫະພັນກຳມະບານ ສົມທຽບກັບ ປີ 2013 ຊຶ່ງມີ ພຽງແຕ່ 11 ສ່ວນຮ້ອຍ ເທົ່ານັ້ນ ເຖິງຢ່າງໃດກໍຕາມ ຕະຫລອດໄລຍະຫຼາຍປີຜ່ານມາ ບັນດາສະຫະພັນກຳມະບານ ໄດ້ ເຫັນຜົນງານການຕໍ່ສູ້ຂອງພວກເຂົາ ໃນຮູບຂອງຜົນປະໂຫຍດຕ່າງໆ ທີ່ພວກເຂົາຕ້ອງ ການນັ້ນ ຖືກຮວມເອົາເຂົ້າໄວ້ໃນສະຖານທີ່ທຳງານສ່ວນໃຫຍ່ຂອງສະຫະລັດ ລວມທັງ ການເຮັດວຽກ 5 ມື້ຕໍ່ອາທິດ ຕະຫລອດທັງການປິ່ນປົວສຸຂະພາບ ແລະມື້ຢຸດພັກ ທີ່ບັນ ດານາຍຈ້າງຈ່າຍເງິນໃຫ້